Cesarhanmun/geonobi-data huggingface dataset:
地名: 濟州 (全羅道, 牧)
年: 1482.0

○御經筵。 講訖, 持平李義亨啓曰: "濟州流移人民, 多寓於晋州、泗川地面, 不載戶籍, 出沒海中, 學爲倭人言語衣服, 侵掠採海人民, 請推刷還本。" 上問左右領事尹弼商、知事李克增, 對曰: "義亨之言然矣, 流移之民, 來寓晋州等地, 往來海中, 似若倭奴, 若聞推刷, 則便浮于海, 刷還爲難。" 上曰: "此則濟州守令之過也。 何不撫其民, 使之流移乎? 令觀察使推刷可矣。" 獻納李從允啓曰: "下三道訓導, 率皆幼學, 儒生恥受業, 有乖興學之意, 以生員、進士, 充差爲便。 且試才入格者, 類皆初學, 而授師長之任, 甚不可。" 上問左右。 弼商對曰: "以生員、進士, 盡授其任, 則難矣。 令觀察使當巡行, 先講訓導, 次講儒生, 則不學者自無矣。" 克增曰: "以生員、進士, 盡授訓導似難, 若願爲訓導者, 則可授矣, 不欲者, 則不可强授。" 侍講官李昌臣曰: "臣以爲: ‘文科鄕漢城試入格者除授, 則不乏其人矣。" 從允曰: "世宗朝, 無訓導之職, 縣有學長, 以年老有學文者爲之, 郡有敎導, 以生員、進士爲之, 府有敎授, 以文臣除之, 未聞以幼學授訓導也。 今則非徒幼學也, 諸司書吏去官者, 亦得拜焉, 儒生其肯尊敬, 而受業乎? 自今書吏去官者, 勿授何如?" 克增曰: "書吏, 乃歲貢與三丁一子者也。 若學文, 則授之何害? 若禁之, 則有妨仕路。" 上曰: "觀察使嚴其考講, 吏曹詳其試才可矣。"
地名: 濟州 (全羅道, 牧)
年: 1487.0

○僉知中樞府事成俶啓曰: "全羅道
              康津、忠淸道
              尼山兩邑, 土風澆薄, 人心險惡, 故其守宰滿期而還者, 十無一二。 臣意以謂康津陞爲大都護府, 以節度使兼府使、縣監爲判官, 則庶幾鎭壓人心, 告訴絶矣。 且尼山縣監, 亦擇差何如?" 傳曰: "今部民告訴之法旣嚴, 守令苟得其人, 何憂于風俗之薄惡也? 沿革重事, 不可輕易爲也。" 俶又啓曰: "濟州良民投屬勢家, 爲奴婢者頗多。 請遣朝官推刷何如?" 傳曰: "濟州之民, 不可不括也。 令吏曹擇諳練朝官差送。"
地名: 濟州 (全羅道, 牧)
年: 1489.0

○戶曹啓: "濟州三邑奴婢貢布, 年年納于其官, 積而無用。 請將丁未年奴婢貢布, 用半貿孶息馬, 用半貿穀補軍資。" 從之。

○傳于承政院曰: "內官崔水淵決杖一百、收告身、濟州官奴定屬。 完原君乳母石非, 京中苦役定體。" 初, 石非保養完原, 而與中官崔水淵潛相戲狎, 事覺得罪。
地名: 濟州 (全羅道, 牧)
年: 1491.0

○辛卯/上幸慕華館, 閱武。 司僕寺提調尹壕、李鐵堅啓曰: "近聞南忻啓: ‘司僕寺納人老病馬, 給價時將品好兒馬, 稱病馬而償之。’, 是必有見而啓之, 請避嫌。" 上曰: "前日予言馬政虛踈, 戰馬僅得四十匹, 此非細故, 南忻因此有是啓。" 仍召忻問之。 忻曰: "臣久爲內乘, 見御乘馬及內廐馬, 皆優價擇善而納之, 終不知去處, 且前日濟州
              加坡島兒馬三匹, 以爲良驥而別養, 一則病斃, 其二則不知去處, 餘皆類此。 近臣道遇寺奴樂山者, 受兒馬而去, 問之則答以病馬, 而於臣所見, 甚良驥也。 若推其去處, 則奸僞自露。" 上命都承旨金悌臣, 傳于諸政丞曰: "忻之所啓, 卿等知之。" 又傳于尹壕曰: "近日頒馬處, 其悉書啓。"
地名: 濟州 (全羅道, 牧)
年: 1492.0

○癸丑/右承旨權景禧啓曰: "濟州醫女張德, 能去齒蟲, 如鼻眼凡病瘡處皆去之。 將死, 傳其術於私婢貴今, 國家贖爲女醫, 欲廣傳其術, 使二女醫從行, 貴今秘不傳。 近有黃乙者, 善治蠱毒而秘之, 刑問三次, 然後乃言。 女醫粉伊習其術而不及黃乙, 是不盡傳其術也, 請拷貴今問之。" 命召貴今, 問曰: "使女醫二人從行, 汝秘不傳, 必欲獨擅其利也。 汝若固諱, 當拷掠鞫問, 其悉言之。" 貴今曰: "我自七歲始學此術, 至十六歲乃成, 今我非不盡心敎, 彼不能習耳。"

○先是, 宣傳官辛殷尹疑其婢夫宋田生往來海浪島, 捕告承政院, 下義禁府推之。 至是殷尹又捕其黨高益堅來告, 命拿致承政院問之。 益堅供云: "臣本年五月乘船發麻浦至平安道
              宣川, 西過獐鹿等島, 三、四日泊于海浪島, 島中有五家, 其人言語類漢人, 衣鹿皮, 火田而耕, 以漁獵爲業, 濟州民二十餘口, 新往居之。 島有六船, 其一船常在海中, 以候望爲事。" 命下義禁府, 仍傳曰: "我國人潛投彼島者, 理當刷還, 恐有華人雜居也。 近者遼東以我邊民犯境, 移咨問之, 其回咨可竝載此事, 其議諸領敦寧以上及政府、六曹。" 沈澮、許琮議: "事若的實, 將刷還之意, 幷載回咨可也。 且恐邊民相繼往來, 非徒生釁於上國, 因此投居者亦多, 宜懸賞許告, 又令邊鎭邀捕治罪, 以懲之。" 尹弼商議: "令義禁府窮推海浪島形勢及逃居人物之數, 以其供辭, 移咨都司, 刷還爲便。 況遼東今方移咨, 其回咨幷載此意, 實合事體。" 愼承善、李克均、朴楗、權健、申從濩議: "東寧衛人與我國人, 語音相同, 恐是東寧衛分徙之民也, 今不詳覈而遽咨遼東, 大體未便, 畢鞫閱實後更議之。" 鄭文烱議: "高益堅等言, 未知虛實, 遽咨上國未安。" 鄭崇祖、李封、洪貴達、尹孝孫、尹坦、金克忸、李淑瑊、李諿、金碔、權景祐議: "本國人民逃避差役, 潛入絶島, 將爲久住之計, 若不刷還, 從而投入者, 將恐難禁, 具由移咨遼東, 刷還爲便。" 傳曰: "待義禁府畢鞫而處之。"

○戊戌/御經筵。 講訖, 大司憲李世佐啓曰: "法立未久, 遂寢不行, 乃曰: ‘慮人心騷動。’ 臣等未解上旨, 敢啓。" 領事許琮啓曰: "臣昨見儒生上疏, 寢不安席, 中夜以思, 上若從之, 是宗社之福也, 豈宜以慈旨廢良法乎? 太宗盡革寺社奴婢, 世宗初年僧徒不入城, 而世宗享國三十年, 世祖酷信崇奉, 睿宗亦然, 以耳目之所覩言之, 事佛無益驗矣。 韓愈曰: ‘事佛愈謹, 享年愈促。’ 大抵邪道行則國事非。 向者朴元宗拜承旨, 臺諫猶且廷爭, 期於必聽, 況此事乎?" 上曰: "政丞言是也, 然予豈不斟酌, 官吏但當奉行《大典》足矣。 法立而不行, 雖立法何益?" 同副承旨鄭誠謹啓曰: "有《大典》在, 雖無此法, 何害? 但立法未久, 以母后之言還廢之不可也。" 領事李克培啓曰: "臺諫論臣等前後異議誠是, 然當初立法, 臣等見其節目詳盡, 故請依啓目。 後見大妃慈旨迫切, 忤之則恐傷大妃之心, 大妃之心傷則上亦必不安於心, 故臣等請勉奉慈旨, 臣實有罪, 今更以臺諫之言, 取稟大妃何如?" 正言李瑺啓曰: "大臣當陳善閉邪, 而知其非義, 獻議如彼, 大臣之義安在?" 參贊官安琛啓曰: "太宗朝黃儼取金佛於濟州而來言: ‘殿下當拜。’ 太宗命大臣議之, 皆曰: ‘當拜。’ 太宗竟不拜, 雖大臣之言, 如其不可, 豈可聽也?" 特進官李陸啓曰: "《大典》與新法, 不甚大異, 然異端之非, 上豈不知? 大臣、臺諫皆言美法不可廢, 殿下何不更稟?" 誠謹曰: "朝廷不靜如是, 若將此意更稟之則必見聽矣。" 上曰: "予豈不斟酌?"
地名: 濟州 (全羅道, 牧)
年: 1493.0

○司憲府持平李宗準來啓曰: "鄭誠謹奴貴山等推鞫事判下云: ‘所居不歸一, 覈之。’ 臣等敢以爲, 雖貴山云居于長孫家, 長孫云貴山居吾家, 皆誠謹家奴, 相爲容隱, 內贍寺奴今丁、壽同皆曰: ‘貴山居誠謹家。’ 此皆公證, 而其言如此, 則貴山之居誠謹家明甚, 已畢鞫, 不必更問。 但今丁、壽同欲刑訊者, 誠謹之奴代選上者, 至於三名, 而誠謹又以政院使令三人代送于光載家, 必有由矣。 況今丁、壽同等, 自誠謹副正時帶率日久, 則必知誠謹使奴子代選上收價與否也。 臣等又聞, 弘文館校理崔溥爲濟州敬差官, 聞父喪出來, 海中遭風, 漂到中原, 及致我國留連, 不卽奔喪, 其用心可知矣, 不合經筵官。" 傳曰: "崔溥之還, 我欲知中原事, 命撰日記以進, 故留連耳, 非忘哀而不奔喪也。 溥有才, 於弘文館甚合, 其勿復言。"
地名: 濟州 (全羅道, 牧)
年: 1494.0

○全羅道觀察使權景禧馳啓: "倭船四艘據楸子島要奪濟州進貢之物, 乃至傷人。" 命議于領敦寧以上及議政府、兵曹。 尹弼商、尹壕、韓致亨議: "令其道節度使搜捕。" 李克培、盧思愼議: "濟州人云: ‘倭船四艘向甫吉島而去。’ 此島距海南、珍島皆不遠, 倭船所向, 猶可瞭望, 且沿海居民, 變爲倭形, 以謀刦奪, 是非細事, 令觀察使、水軍節度使等, 備細推考以啓。" 鄭佸、申從濩、許誡、朴元宗議: "前此濟州之船遭倭被奪者或有之, 然得利卽去。 今此賊據楸子島, 累日不發, 留連刦奪之船, 多至十餘, 專無疑畏之心, 頻來作賊, 勢所必至。 命本道觀察使、兵馬節度使、水軍節度使 多方設策, 乘機捕獲。 且令全羅、慶尙道沿邊諸鎭, 戍禦諸事, 倍加措置何如?" 鄭文炯議: "令本道及慶尙右道兵馬節度使、水軍節度使, 多方措置, 期於捕捉, 遣朝官于南海等處, 遭倭被奪之狀, 被害人物之數, 從實推考啓聞。" 尹孝孫議: "釣魚倭人與我邊民, 或相爭鬪, 衣糧刦奪, 常事不足怪。 今於楸子島
              倭賊五十九人, 奪進貢之物, 以至傷人, 恣行不忌, 漸不可長。 衣鞋木行器倭裝, 見在作賊之人, 終不可掩, 將此物三浦倭人處, 廣行訪問, 兼諭進告人褒賞節目, 且於島主處詳悉通諭搜捕, 以示國威。" 又命承政院議之。 金應箕、李宗顥、韓斯文、權景祐、姜龜孫、丘致崐議: "倭寇五十餘人, 據楸子島要奪濟州進貢, 刺傷人物, 我國之人垂首喪魄, 無敢誰何, 可謂痛心。 彼必甘心得利, 更來作耗, 是可慮也。 令沿邊鎭將, 益加隄備幸甚。 然觀啓本可疑者非一。 倭奴以輕舟短棹乘便犯境, 得利具退, 往來飄忽, 固其常事, 而今者先據楸子, 留連五、六日, 刦奪自恣, 至使我人吹笛, 以衣贈之, 其從容自得如此, 其可疑者一也。 倭奴之芒鞋、木器, 遺之於我舟之中, 鞋則隨身之物猶可說也, 木器非剽掠之具, 何從而遺之於舟中乎? 其可疑者二也。 倭奴初七日向甫吉浦之北, 若然則甫吉距此邊不遠, 沿海之郡, 豈無聲息乎? 其可疑者三也。 濟州
              李順從等言, 倭賊之數五十九人, 蒼黃失措之中, 安能計賊之數如此其詳乎? 且高存性等到海南縣, 乘夜自逃, 其遇倭賊, 恐非眞也。 不然, 卽當奔告邊將, 追捕之可也, 而下陸旋逃, 其可疑者四也。 以雲山
              李砧被刺之狀觀之, 非倭則水賊也, 而以存性等逃亡之迹料之, 濟州之人自偸進貢之物, 托言倭變, 欺罔國家, 奸計難測, 其可疑者五也。 有此五可疑之迹, 而但以倭變備之, 則恐失其策也。 臣等以謂, 擇遣朝官, 窮推遇賊之狀, 則其眞、其詐, 可以辨矣。" 從應箕等議。
地名: 濟州 (全羅道, 牧)
年: 1497.0

○禮曹啓: 濟州漂泊人示東平館倭
              四郞三郞則曰: ‘俺昔隨父, 往返琉球, 今已二十餘年。 此輩服色, 正是琉球人也。’ 臣等請問四郞三郞 ‘能携此輩以往否?’ 彼若以爲 ‘可’ 則優給過海糧, 解送本國何如?" 傳曰: "可。" 其漂流者凡十人。 其名則一曰愁可云道老, 二曰伊時豆老, 三曰忘求古老, 四曰伊也豆可, 五曰呂也豆可, 六曰羅伊道古, 七曰其愁可麻, 八曰求其沙, 九曰尤無有可, 十曰未候可勿奴。 問所居處, 十人答云: "稱也求他羅麻時麻" 倭語謂島爲時麻, 此島屬琉球國, 問濟州來泊之由, 答云: "乘船入海, 飄風來泊。" 其所言指向處, 不得解聽。 問載船木稻出處, 皆答云: "此物非本島所産。 自琉球還時乏糧, 到也麻老風加音島, 以衣服貿來。" 但其所言 "熟食施爲" 未得解聽。 問載船木栍, 答云: "計數之物。" 其所言 ‘計數施爲’ 亦未解聽。 言語與倭語或同、或稍異。 東平館倭凡五十八人, 皆云: "不知某國人。" 唯宗杙盛使送和知難灑毛及國久使送四郞三郞乃云: "此輩服色、髻笠, 正是琉球人也。" 仍令質問, 則答云: "我島紅花多産。 因輸貢於琉球, 回還時値風漂流。" 然語音不明, 未得解聽。
地名: 濟州 (全羅道, 牧)
年: 1498.0

○王見洪裕孫推案, 問曰: "只罪裕孫, 其黨則勿論何如?" 政院啓: "上敎允當。" 李克均、愼守勤啓: "禹善言、趙自知、韓景琦皆裕孫之黨, 傲世非俗, 而善言最猾者也, 不可全釋。" 傳曰: "裕孫、善言屛諸遐方, 其餘黨, 竝放遣。" 克均等更啓: "裕孫奸猾之徒, 若屛諸北道, 則必投野人, 請流濟州爲奴, 善言
              甲山爲奴。 且明陽正、(秀川正)
                  〔秀泉正〕
                
              皆以裕孫之徒, 待裕孫如父兄, 竝鞫之。" 傳曰: "可。"
地名: 濟州 (全羅道, 牧)
年: 1501.0

○己卯/禮曹啓: "頃者平順治使送而羅多羅率來漂流人濟州居內贍寺奴(棖迴伊)
                  〔張迴伊〕
                
              云: ‘去己未正月, 漂流到日本海邊。 有倭人十一, 騎小船而來, 又倭船三十餘隻來圍。 有而羅
              多羅稱名倭人以吾所騎之船, 懸結其船之尾, 東行至一息許彌島邊, 有倭家三十餘戶。 率至其家, 留十日, 常饋酒飯。 十日之後, 東距一日程山底, 有烏叱浦里, 卽而羅多羅所居。 是夕到島主平順治之家, 亦許留。 造給綃襦衣二、布裌衣二、單衣三、裏衣二, 經一年。 平順治謂我曰: 「汝欲居此, 則當娶妻、造家而居, 若欲還本土, 當出送。」 答以思戀父母, 欲還本土。 平順治成書契, 授其子而羅多羅, 給路糧十碩。 前年正月十二日出送, 自其家東向一日程, 到亐奇島留三日。 其處倭戶二十, 船隻十餘浮泊, 皆釣魚船。 又東向懸帆, 二晝一夜而到化可大島, 十七日留連。 指西行船一日, 到壹歧島留四日。 又東向行船一日, 到對馬島, 島主不卽出送, 留至六朔。 前年七月受行狀, 是月三十日到薺浦。 其處風土, 則島主平順治每出獵時, 騎馬、佩環刀與箭, 腰間內外佩小刀, 而弓子則令步行人齎持, 盡會居處軍士, 打驅獐鹿、猪、雉、水獺等獸。 獵得獐鹿, 則剝皮而棄其肉; 猪、雉、水獺等肉, 則烹熟, 終夜飮酒而散, 明日亦如是。 每飮酒時, 招我饋之曰: 「酒肉汝當飽食。」 水獵則海邊居倭等, 以古道魚、烏賊魚、魴魚、都音魚、大口魚、靑魚、魦魚、生鮑、海參、洪魚、石首魚、秀魚, 隨節漁取, 獻島主之家。 耕水田以牛, 稻種沈水發苗後, 四月播種, 立苗成長後, 五月移秧, 不除草, 七月收穫, 其穀草長二把。 又其根立苗至熟, 九月收穫; 又其根立苗不熟, 則人不食之, 刈取之以養牛、馬。 田穀則五月之間, 麰麥、豆太、粟稷一時落種, 用牛反耕。 立苗後二除草收穫, 更不耕種。 島主平順治家三十餘間, 皆蓋瓦, 以木板爲壁。 其餘麾下人, 則長行廊草家, 各間入接, 如本國市中左右行廊。 男女婚姻, 則女之父母以斑衣裹其女之頭, 乘馬先行, 父母、奴婢隨之。 夫家交婚之後, 過夜行酒禮, 翌日朝, 父母、奴婢還家。 行路人, 常佩環刀與小刀, 若遇尊長, 脫鞋過行。 雖不曾相知者, 若不脫鞋過行, 則發怒追捕斬頭, 又私相發怒相鬪者, 以環刀相毆斬頭, 島主雖知, 專不檢察。"
地名: 濟州 (全羅道, 牧)
年: 1504.0

○義禁府奴彭孫告: "全羅
              扶安縣騎兵崔仲孫隣家人金守明謂余曰: ‘吾曩於番上時, 侍衛仁政殿, 觀上接天使之禮, 天使挺立暫揖, 主上則曲身行禮, 腰體甚細, 不甚雄偉。’ 仲孫四寸兄居全州者, 亦以事到仲孫家, 聞守明言乃曰: ‘王乃全州
              李姓也。 李拔都
              天立爲主, 汝勿爲此言。’ 守明曰: ‘今王卽位以來, 連年凶歉, 漕運敗沒, 歲至四十餘船。 其拯米給民, 令擔納新穀。 又貿布於濟州, 給民換穀, 民之困苦太甚, 此皆從臣下之言, 不勤政事故也。" 傳曰: "令義禁府拿鞫金守明等。"

○戊午朔/傳于推官曰: "淑容家婢姜阿之及李秉正等切隣不直招者, 先刑訊, 內官與秉正亦宜刑訊。 秉正親止隣人之鬪, 固失宰相之體矣。 其言: ‘衆同捽曳時, 我已入門不知。’ 云者詐也。 前此鄭殷富等毆別監, 而國家輕論, 故復有如此之人。 此皆陵上之風, 殷富輩可更論以重律。" 柳洵等啓: "殷富等之罪, 其時斷之以律, 且皆可用之人。 若更加罪, 則恐未穩。 且秉正稍有知識, 豈效前尤, 而故爲此事乎? 以衆同之言與切隣證辭觀之, 秉正初不知姜阿之之爲某人耳。" 傳曰: "雖然, 秉正不可不刑訊。 殷富等亦宜遠配濟州。" 俄傳曰: "頃日投匿名書者, 敢爲屬上之言, 秉正所爲又如此, 慢法陵上, 何獨甚於予時? 良由寡躬庸暗, 軫念于懷, 寤寐不安。" 因下御書一絶曰:

○下御書于承政院曰: "韓忠仁
              昭惠王后之族, 特決杖一百, 濟州爲奴。" 又曰: "韓致亨、韓忠仁俱是昭惠王后之族, 然彼則已死, 無復加論, 故罪之殊科耳。"
地名: 濟州 (全羅道, 牧)
年: 1505.0

○下御書曰: "李公信子噱沓, 決杖一百, 濟州爲奴, 金慶善繼後子, 卽於軍器寺前, 行刑。"

○命殺興淸房婢從加, 刳剔其屍。 又命承旨權鈞、姜渾、韓恂、吏曹判書金壽童、禮曹判書金勘監刑, 凡罪人奴婢屬公者, 皆令序立觀之, 卽令梟首, 傳屍四方。 其父母剖棺斬屍, 兄弟三四寸, 竝決杖一百, 濟州全家入送。 從加, 成廟奉保夫人夫姜善婢也。 善已被誅, 從加沒爲興淸房婢, 適發狂疾, 訟其主無咎, 王謂憚於入闕而佯狂, 怒殺之。 刳剔之刑始此。 自甲子後, 王殘酷日甚, 凡刑人處絞未幾, 尋又處斬, 處斬不足, 又加凌遲, 凌遲不足, 而寸斬刳腸之刑立, 寸斬刳腹, 猶未爲快, 又有碎骨飄風之刑。
地名: 濟州 (全羅道, 牧)
年: 1506.0

○傳曰: "濟州多産良馬, 且人多鬒髮, 以曾經守令人, 差採紅駿使。 採未嫁女及良家女, 運平官婢中鬒髮姿色人, 土産良馬, 飛禽走獸, 海菜等物, 幷摘奸。 分配罪人。"

○甲(午)
                〔申〕
              /傳曰: "前日抄啓罪人等, 分配于濟州、巨濟、珍島等地, 勿令混處, 隔一息圍籬安置。 且禁雜人, 所率奴子年歲容貌, 刻牌以給, 出入考之。 且分遣嘉善以上解事奉公人, 爲鎭幽謹理使, 常留撿察。"

○傳曰: "濟州充軍內官朴幹, 穩城爲奴, 金淸
              巨濟分配, 崔忱(各)杖一百, 珍島分配, 薛忠
              巨濟分配, 朴恕
              濟州分配, 朴仁孫杖八十, 令其道觀察使監杖。"

○戊午/受常參, 御朝講。 領事柳順汀曰: "觀全羅道觀察使啓本, 則前大司諫柳軒等五人, 同乘一舟, 自濟州出來, 爲水賊所害云, 水賊與倭奴, 未可卞認, 臣意近來, 邊境虛疎, 必倭賊所爲也。 請令濟州牧使, 推報觀察使, 且令護喪。"
                【大司諫柳軒、弘文館正字金良輔等五人, 廢朝時, 被謫濟州, 至是蒙宥出來, 遇此變。】
              上曰: "可。"
地名: 濟州 (全羅道, 牧)
年: 1507.0

○忠勳府堂上柳洵、柳子光、朴元宗、柳順汀、成希顔等, 率諸勳臣堂上, 詣賓廳啓曰: "朴耕、金公著等謀事, 未發之前, 適有告者, 故推覈得實, 專是國有福慶而然也。 大事若遲緩推問, 則未可得情, 日以外間危懼, 故遽爾畢推。 臣等退而深思之, 朴耕等謀害大臣之後, 不知又將有何意也, 至爲寒心。 定罪時, 因怱卒擬律輕歇, 未滿厥罪, 請加罪。 金陵守
              金山本來交結朝士, 無日不會, 且昨日, 有一被罪宰相, 宿話于其家, 今若窮推其人, 則必至蔓延, 大獄將起。 卽位未久, 人心未固, 不可使中外危惑。 請勿推其人, 而只論罪金陵守, 則其交結金陵守者, 皆當改心易慮, 自知戒懼矣。" 傳曰: "所啓當矣。 然業已定罪, 今若加罪, 則無已太過乎?" 更啓曰: "加罪甚當, 故臣等敢來啓耳。" 傳曰: "其議加罪。" 卽議啓曰: "朴耕、金公著妻子爲奴, 籍沒財産, 李長吉
              濟州安置, 柳崇祖
              巨濟付處, 李繼孟
              珍島付處, 金勘削勳籍, 錦山付處, 鄭眉壽削勳籍, 蔚珍付處, 金陵守
              堤川付處, 何如?" 上皆從之。

○諭八道觀察使及開城府留守曰: "今者朴耕、金公著、李長吉等, 謀害大臣, 以亂朝廷。 推問得情, 卽分首從, 朴耕、公著處斬, 妻子爲奴, 財産沒官, 長吉
              濟州安置。 知而不告(柳順祖)
                  〔柳崇祖〕
                
              盡奪告身, 竄巨濟, 李繼孟盡奪告身, 竄珍島, 金勘盡奪告身, 削功竄錦山, 鄭眉壽盡奪告身, 削功竄蔚珍。 卿等宜廣諭道內, 咸使知戒。"
地名: 濟州 (全羅道, 牧)
年: 1509.0

○憲府啓曰: "陸閑, 前爲濟州牧使時, 多取民間馬匹, 賣于各驛, 畜于其家者, 亦多。 且居靑山、沃川也, 抑買田民, 良民之女有姿色者, 輒稱奴妻, 亦皆率來。 又其祖先私債, 侵徵於民。 前者府聞之, 遣吏(案)
                〔按〕
              之, 陸閑逃匿。 今雖在逃, 尙橫行州縣, 可遣禁府郞官, 拿來定罪。" 傳曰: "依啓。"

○柳洵、朴元宗、柳順汀啓曰: "熊川、東萊等處, 倭奴來居者多, 故我國人物, 如或被擄, 則邊將推考遞差, 例也。 但倭奴出入, 自有關限, 向者不得踰越, 如有犯者, 邊將輒禁抑。 倭奴忌憚, 謀欲謀害邊將, 以之恣橫, 或殺害人物, 焚燒人家, 邊將懼其被罪, 必從所爲。 今熊川縣監, 受決於監司, 伐取材木於加德島, 欲繕治官舍, 蓋所不得已也。 若國家見倭奴恣橫, 必遞邊將, 則倭奴尤肆其毒, 而於國家擇邊將之道, 亦有所礙也。 邊將若與倭奴, 私相貿賣, 以不義之事, 見辱於倭奴, 或人物被掠者, 所當治罪遞職也。 至如因公致敗者, 勿論其罪, 則爲守令亦得行其職, 且以此意, 開諭於倭奴, 則倭奴亦不敢報復私怨, 而爲此恣橫矣。 南方如鹽浦、東萊等處, 守令、萬戶, 以堂上官差遣事, 前者順汀啓請, 而熊川則獨不差堂上。 今縣監曺潤孫乃可當者, 然陞堂上差送事, 在下不敢啓請, 其人物則堂上可當者也。 崔守文, 士族也, 曾爲萬戶, 而乃爲盜賊窩主, 厥罪當誅。 近來江邊六鎭等處, 人物流離, 如豐山、茂山等處, 尤爲虛疎。 今守文, 有武才者也, 可徙於豐山等處以實之。 韓碩同者, 家眷甚多, 可與守文, 同徙豐山、茂山等處。 且徙民逃亡者, 無如此時, 當別爲禁防。 且凡作罪應入居者, 悉徙極邊爲當。" 傳曰: "竝依啓。 但曺潤孫欲陞堂上遣之耶? 欲以他堂上差遣耶? 予未審所啓之意。" 柳洵等復啓曰: "臣等非欲以潤孫, 陞堂上也, 亦非欲差遣他人也。 蓋熊川不可不差堂上, 當自上裁。" 傳曰: "曺潤孫, 今已除授, 不可改, 潤孫遞職時, 以堂上官差遣可也。" 朴元宗啓曰: "各道進上陪來人回馬事, 驛路有弊, 若朝官得回馬下歸, 則其弊滋甚。 今後如兩界及濟州外, 竝勿許回馬文。" 傳曰: "可。"

○辛酉/左議政朴元宗啓曰: 近者濟州貢馬船上來時, 賊倭殺掠而去, 臣聞此不勝驚駭。 前者柳軒等見害, 今又竊發於加德島, 焚蕩人家。 若倭奴永欲依賴我國, 則安敢如此乎? 前者往來漁者, 若見倭奴, 稱供上, 則尙不犯之。 而今乃奪掠, 又從而殺之, 其桀驁可知。 與島主通信, 已有前例, 而近來廢之已久, 故大臣等議, 謂可遣官開諭, 臣亦以爲可也。 然其凌蔑我國如此, 則雖遣敬差官, 臣恐徒爲費物而無益。 上意欲遣則已, 不然則當更議大臣與政院, 姑停何如?" 傳曰: "近來通信使, 廢之已久, 又倭奴如此桀驁, 故欲遣使開諭耳。 若不通諭, 島主何由得知? 雖曰費物, 遣使開諭, 然後其心可知。 且業已議定, 故今欲遣也。"

○禮曹以對馬島敬差官尹殷輔䝴去事目書啓云: "貴島之人, 初投三鎭, 姑留六十戶。 年紀寢遠, 生齒漸繁, 非但其地狹隘, 奸細之徒, (孽牙)
                〔孽芽〕
              其間, 冒法干紀者, 往往有之。 故前世累移書貴島, 令皆刷還。 足下之先祖父, 亦知初約, 皆聽順無違。 遷延事故, 未及擧行, 迄今遂成滋蔓。 不念卵育之恩, 漸長驕傲之心, 其橫恣之狀, 近日尤甚。 去丁卯夏, 因平時羅還, 具由通諭, 至今不報。 無乃中間, 匿不以傳耶? 抑足下雖獲書, 而慢不加意耶? 亦將經營尋捕而未及耶? 倭奴因此狃於無懲, 日益驕橫。 去戊辰冬, 又値熊川縣人, 取材于加德島, 群倭乘其不意, 殺害九人, 衣糧器物, 盡奪而去。 又於今年三月二十日, 濟州人載貢馬而來, 將泊于甫吉島, 倭船五隻竊發, 賊害六人, 刃傷十餘人, 所持衣服糧物及牒文, 皆刦取。 邊將追擊一船, 勦殺十七人, 其奪去物件及牒文, 俱得無遺, 餘船四隻, 則躱脫而走, 未及尋捕。 是必三浦倭人, 或貴島居倭所爲。 如此之徒, 在我國, 爲負恩之賊, 在貴島, 爲賣主之奸。 足下所當驚心惕慮, 且思彼此利害, 急捕加德島、甫吉島賊倭等, 一一抵罪, 以著足下向國之誠, 戢下之威, 不勝幸甚。 如其不爾, 三浦居倭, 亦依先世舊約、 六十戶外, 竝皆刷還, 毋令奸細, 作慝搆釁, 爲萬世永好之道, 不亦善乎? 夫(少)
                〔小〕
              之事大, 當以誠無僞。 足下居國東邊, 世修隣好, 凡遠人欺詐之事, 宜審察以通, 使毋容僞。 第念遠地居人, 受圖書距今已踰五十餘歲者頗多。 初受國書時, 雖年僅三四十歲者, 計今壽亦不下八九十, 其中死亡必多, 而歲遣不絶, 是亦中間奸人所行詐也。 足下何不審察, 而猶給文引以通耶?"
地名: 濟州 (全羅道, 牧)
年: 1510.0

○成希顔啓曰: "濟州倭寇之所經行處, 曩於楸子島, 屢獲利焉。 今者三浦倭奴, 未入舊居, 則必遍處海中, 寇掠濟州不已矣, 濟州防禦, 固當倍加措置。 牧使李㙉, 儒士而志氣不勇, 倭寇來犯, 則必不能隄備。 判官雖武士, 亦不合防禦, 竝以他人差送何如?" 從之。

○領議政金壽童ㆍ右議玫成希顔啓曰: "濟州防禦所, 本七處, 今若設立權管, 則當率下人而去, 恐糧料不足, 貽弊軍民。 若加設軍官五人, 二人分遣防禦處, 且旌義、大靜, 距濟州不邇, 又加軍官各一人何如?" 傳曰: "可。" 又啓曰: "前日慶尙道節度使啓曰: "倭奴移置熊川、薺浦倉庫之物於加德島、絶影等島。 絶影則臣等所不知, 加德島則近於安骨浦。 倭寇若隱伏於此, 則驅逐之可也。 且廷議, 或云聚兵船搜捕, 以示其威, 或云水戰, 非我長技, 幸一船見敗, 則戰勝之後, 挫威不小。 令都元帥, 見勢措置何如?" 傳曰: "可。"

○慶尙道觀察使尹金孫馳啓曰: "而羅多羅, 非日本
              倭人, 娶妻于薺浦, 而恒居焉, 能解我國言語, 頗有智略, 變詐無窮, 不宜放還。 都體察使, 請廣收衆議而處之。" 上可之。 柳洵、金壽童、柳順汀、成希顔、盧公弼、閔孝曾、李季男、洪景舟、辛允武、申用漑、姜渾、朴說、鄭光弼議: "而羅多羅娶妻居薺浦已久, 與元居倭無異, 雖不與賊謀, 是亦叛賊徒黨。 爲人多智略變詐, 邊民所共知, 前日禁府推問時, 所言亦多權變。 其謀略, 足以聚徒衆爲邊患, 不可稱爲日本使臣而遣還也。 大抵兩國交好之時, 尙不可使彼, 知我虛實, 況構釁爲敵, 尤不可漏洩事機, 以窺我淺深也。 今邊報又至, 非但而羅多羅, 其留館諸倭, 亦待邊事稍定, 徐議遣還未晩。 其在忠州者, 則在途頗知我軍機, 終不可放還。 依祖宗朝故事, 分置西北僻邑爲當。" 金應箕議: "而羅多羅, 元非薺浦恒居者, 曾有濟州人刷還之功, 受司正之職, 歲一來朝, 其出來時, 則到浦留數朔, 上京還浦後, 以鎭官不卽給糧, 例皆久留乃還。 來朝倭奴, 留浦娶妻, 亦是例事, 尹金孫書狀: ‘稱每年一二度本土往還, 入歸則留五六朔。’ 云爾, 則非諸浦恒居之倭明矣, 況與賊倭, 初不與謀乎? 依前議還送甚當。 但今倭船三十餘隻, 到泊加德島, 其作耗與請和, 未可逆料, 徐觀邊將馳報, 更議施行。" 傳曰"今觀議得不一。 但而羅多羅, 同受書契而來, 今何以云: ‘汝則非日本國
              倭, 不可遣。’ 乎? 邊事未息, 固不可放還, 然亦更廣議處之。" 仍命招六曹參判以上、弘文館、臺諫、漢城府左ㆍ右尹、藝文館議之。 柳順汀等曰: "前此倭船五隻來言: ‘三浦居倭人率金世鈞, 當出來’ 云, 今聞其勢不過率世鈞, 乞和及作耗二事也。 率世鈞乞和之時, 所答之辭, 已通諭矣, 若果作賊而來, 整軍待變, 可擊則擊之。 然兵難遙度, 不可預爲之謀。 以此諭之何如? 頃者以倭船來時, 解衣揮之以招, 言語相通, 至於下陸, 不卽擊却, 朝廷啓請推考。 先是防禦廳文移, 有曰: ‘若欲作耗則擊之, 若欲通言, 則聽其所言。’ 今以爲言語相通而不擊爲責, 則與前有乖矣。 倭賊必數來侵, 不須輒擊, 守城可也。 擊之不克, 有損事宜。 今若以不擊爲罪, 則軍卒必多受害, 邊將亦無所措手足矣。" 傳曰: "體察已下諭。 且今倭寇大擧入來, 邊將不可推也。"

○防禦廳啓曰: "濟州邈在海島孤絶之地, 脫有事變, 援救爲難, 凡隄備諸事, 宜益措置。 但土瘠民貧, 又不習兵, 若役不以漸, 驅使太迫, 則賊未至而先自困疲, 亦非良計。 第一條, 築城在所當急, 第以一州之民, 竝築七城, 力所難支。 第二條, 造船事, 假令賊至, 只可守禦擊却, 不宜用舟師追捕。 且百餘艘, 一時改造, 功未易就。 第三條, 角弓事, 造作年久, 經霾無用。 雖給緜布, 貿易弓材, 及期造作爲難。 軍器寺弓二百張下送, 而前內禁衛金承孫, 亦稱軍官, 入送三邑, 弓子或改造, 或修補。 第四條, 石垣平夷等事, 則土俗以牧馬爲事, 田頭石垣, 專爲防馬害穀。 今若一切平夷, 則非徒損害禾穀, 民怨必多。 如不得已, 則宜量開小(經)
                〔徑〕
              。 第五條, 車匠下送事, 則本非平地, 車子、火炮, 斷不可用。 藥線及銃筒, 姑量數下送。 第六條, 各司奴子除貢事, 則初定雜色軍本意, 只備倉卒耳, 常時不可例以軍士率防。 第七條, 故失馬筋, 則依所啓, 限今年, 除上納造弓。 第八條, 賑恤事, 令戶曹以三邑緜布, 量給貿穀何如?" 上可之。
地名: 濟州 (全羅道, 牧)
年: 1511.0

○下書于忠淸道、江原道、黃海道及濟州。 大略以倭奴竊發無常, 戒飭邊備也。
地名: 濟州 (全羅道, 牧)
年: 1512.0

○御朝講。 大司憲尹金孫、大司諫安彭壽, 啓張琳、崔龜壽、朴世健等事。 彭壽又曰: "前者柳順汀不允批答, 至以臺諫之言, 爲 ‘讒口’、 ‘謗議’、 ‘三口成市虎’。 憲府方擧劾。 然臣等以爲批答, 宜曲盡情理, 以示慰(籍)
                〔藉〕
              之意。 若改批答, 是非判然。 且順汀雖得賜書家藏, 實非上意, 故請改批答, 而昨日弘文館、藝文館, 以請改史草爲啓。 果請改史草, 則弘文館、藝文館之啓當矣。 然請改史草, 無理之事, 臣等雖迷劣, 豈不知之?" 上曰: "正言以非本院之意來啓, 正言失矣。" 尹金孫曰: "正言所啓, 與本院之意異矣, 正言果失矣。" 侍講官李自華曰: "待倭, 國之大事, 宰相僉議利害, 得可而後, 便卽施行。 今雖廣議, 議有異同, 三政丞之議, 亦不一, 上之取舍甚難。" 上曰: "此言甚當。 諫院以爲, 卒定不可, 請廣議, 故使收議矣。 果有異同, 取舍亦難。 當於明日, 會議闕庭。" 彭壽曰: "以我國之事言之, 崔潤德等, 諭對馬島書, 議論堂堂。 蓋自太宗朝, 以對馬島土地瘠薄, 生理艱難, 常以恩待。 世宗朝, 島倭草竊, 其諭書曰: ‘卷土來降, 則當生育之, 今爾倭寇竊發, 不得已征之。’ 此卽帝王征討之擧。 近日三浦之變, 古所未有, 當盡殲無遺矣。 且弸中還時, 語以 ‘深處倭人來, 則當接待。’ 此國家大計, 而何若是輕率語之耶? 大抵謀事, 當致詳察, 而接待之議, 初定於訓鍊院纛祭飮福時。 其日酒盞相傳, 不致精密, 政丞ㆍ判書之議, 岐而爲二。 遠大之計, 宜熟察利害, 然後施行。" 上曰: "今倭人待不待, 甚關利害。 旣語弸中以深處之倭, 當接待, 今若不待, 則在我失信, 而彼亦結怨矣。" 金孫曰: "一時小信, 不可用, 今經筵所啓, 皆尾生之信也。" 知事申用漑曰: "前日弸中來時, 小二殿請出來, 以致書契, 弸中餞宴之日, 金壽童以押宴官, 亦往禮曹, 弸中云: ‘小二殿巨酋, 非諸酋比, 且不與對馬島叛亂。 意以爲, 遠近結怨, 諸酋合謀, 則必有大患。 然倭料盡給, 則軍糧處置爲難, 故入啓定議。 日月已久, 其時事不待盡記, 今聞弸中之言, 來者甚多。 此萬世大事, 固當會議歸一處之。" 安彭壽曰: "權敏手推問囚倭, 其招辭云: ‘安骨、熊川, 隨來作賊。’ 然臣聞差使員, 當初推倭時, 烙刑、壓膝, 以示殘酷, 其招辭不可取實。 且以此傷死及縊死者多。 國家雖當嚴待賊倭, 帝王用刑, 體天之道, 如秋冬之肅殺焉。 若以常刑論斷, 脅從罔治。 自古相戰, 雖生擒者不殺。 李陵多殺凶奴, 而敗於凶奴。 凶奴桀驁無知, 而亦不加殺。 此倭等亦宜分置各鎭也。" 上曰: "朝廷僉議當死, 然彼倭將捕魚器械, 而作賊事未著, 雖畏嚴刑服招, 予欲分置僻郡。 此事亦當問諸大臣。" 彭壽曰: "大辟之刑, 春夏不用。 伐木亦不於非時, 況殺人不惜, 於好生之德何如? 朝廷雖當以置刑議之, 上意亦可商量也。 初濟州人殺安撫使, 崔瑩伐之而後始定。 高皇帝亦語我國使臣曰: ‘耽羅本㺚狚人, 不知君臣之分, 只以牧養爲業, 其語國王善撫之。 且與倭人, 接連交通, 則難制。’ 云。 故濟州牧使, 昔日號爲安撫使, 以武臣差遣, 近來金慄、閔徽, 皆以文臣往。 廢朝時, 陸閑爲其州牧使, 盡伐果木, 州民怨之, 痛入骨髓。 其後以方有寧爲謹愼擇遣。 頃因倭變, 遣張琳, 而琳犯贓罪。 上以武人本狂妄, 不足深治, 常從寬貸。 故柳涇以親功臣, 至爲節度使, 而犯贓罪, 金錡亦以堂上而犯贓, 李之芳蒙喪殺人。 此皆無所懲戒之致也。 於武臣, 法多不行, 此甚不可。 且守令貪殘, 則百姓未蒙實惠也。" 上曰: "濟州按撫之言當矣。 近者以金錫哲爲牧使, 物情以爲過矣, 以古觀之, 豈爲過也?"
地名: 濟州 (全羅道, 牧)
年: 1517.0

○臺諫啓前事。 憲府啓曰: "致仕, 古人進退之所重者也。 以前朝事見之, 年滿七十, 則必致仕, 或有年滿而不致仕, 則必彈劾。 其或廉勤奉公, 有勞於國者, 則雖致仕而猶減殺祿俸以賜之, 故在上有優待之禮, 在下有廉恥之風。 至於我 世宗朝, 有或致仕而其人若廉謹自持, 嘗有勞於國者, 則授檢職, 以榮其歸。 近日以來, 宰相則或有致仕者, 若堂下官則專不知致仕, 故廉恥道喪, 風俗汚毁矣。 成均館司成李純良, 臺諫嘗以年老不治事駁之, 大臣以爲雖老, 可訓誨童蒙, 以存之。 今則年已八十, 尤爲耄荒, 且其學術不正。 夫司成, 所任非輕, 雖精於學問者, 若其所行無可取, 則不當在其職也。 請罷之。 李均爲司宰監副正。 司宰監, 監納雜物, 非無事之地也。 判事有故, 則副正代而撿擧也。 均, 年幾八十, 而不自知退。 請罷之。 訓鍊院僉正蔣處仁、主簿石有礪, 職(堂)
                〔當〕
              軍務, 而今當邊鄙有事之時, 處仁、有礪, 年皆七十。 軍務之職, 非老鈍者所堪。 請皆罷職。 軍資監判官申壽麟通其婢, 厥妻妬之, 濫刑歐打, 至以石擊破唇齒以殺之, 裹其屍身, 使其夫觀之, 安有如此慘酷之甚乎? 大抵妻妾乘其夫, 綱常之大變, 且雖自已婢子, 豈得擅殺乎? 此甚可愕之事也。 本府聞之, 推問其切隣與事干奴婢, 其事果是矣。 請下壽麟之妻于禁府, 推鞫。 金良弼厭憚濟州牧使, 見於形色。 夫人臣之道, 夷險當不避, 何敢示其厭憚之色乎? 請勿棄畢推, 以治其罪。 刑曹佐郞李熹事, 命勿收職牒, 姑待推閱云。 熹雖不取結案, 只取質贓、取質贓時, 亦若發明, 則當用刑訊而不爾, 乃抑勒取招, 此已爲非法也。 且前推郞官崔灝, 今爲江原道都事, 金敬, 今爲高陽郡守, 申承澡, 今爲谷山郡守, 皆在外任, 此人等不可推也。 熹之所犯, 旣爲不法, 請進來推之。" 又以過制家舍當撤毁者, 書啓曰:
地名: 濟州 (全羅道, 牧)
年: 1519.0

○命推官左議政申用漑、判義禁府事李繼孟等, 會于慶會門, 推友曾等。 友曾將受訊杖, 卽呼曰: "請悉服, 一如允禧所告。" 推官問曰: "是則泛服也。 汝當更言汝所言於允禧者。" 友曾曰: "臣語於允禧之言不多, 而允禧欲陷臣於不測之罪, 敷衍增益以告之耳。 臣何能忍杖? 請逐條問之, 臣當逐條以對。" 遂問之, 友曾隨問對曰: "皆是臣所言也。 但射矢東門, 我所不言, 乃允禧所自言也。 羽翼之言, 今始聞之。 臣本以武人, 不能曉解如此文字耳。" 繼孟謂左右曰: "不可平問, 宜加刑訊。" 友曾泣而呼曰: "聖明之下, 當快一死, 何能忍杖? 請實服招。" 下一杖問曰: "射東門之矢, 初不開視而付諸火焰, 射大內之矢, 亦初不出於外間, 爾何知書金淨之痕咎耶?" 友曾曰: "臣何由知之? 乃臆料耳。" 又問曰: "汝旣欲剪除金淨, 其計又欲何爲?" 友曾曰: "有何計乎?" 問曰: "汝但出言而已。 未嘗有計乎?" 友曾曰: "果然。" 每呼云老鬼欺上, 蓋指允禧也。 杖三下, 乃供曰: "將有朴元宗等剖棺斬死, 削去靖國功臣之事, 誠如是言, 則靖國功臣, 其能保存乎等語, 前供以爲允禧之說, 實我先發。 且頃者建春門及大內所射之矢, 皆書金淨等事之語, 非允禧所說, 皆發於我, 而乃臆度之, 無所傳聞。 其他言語, 亦皆我之所說。" 用漑等以供(詞)
                〔辭〕
              啓曰: "言語節次, 雖未能盡記, 而大槪則已悉服矣。 友曾怏怏不得志, 徒發憤言而已, 非爲深計謀大事也。" 傳曰: "覽此供(詞)
                〔辭〕
              , 大槪則已服招矣。 但如此重獄, 前此或親問, 或令政丞按之, 而不務詳盡, 遽取遲晩之供, 是固不可。 今友曾供云: ‘朴元宗等剖棺斬屍事說, 與康允禧者發之無端, 必有所聞矣。 可詳問其節次, 且射矢所書金淨等事, 亦豈臆料所得知也? 竝宜詰問。’ 且事旣歸于友曾, 則允禧可放也。" 於是用漑等, 相與議其罪狀, 用漑曰: "剪除士類, 以快己忿, 此其罪也。" 光祖曰: "不當云以快己忿, 當曰以亂朝廷。" 承旨孔瑞麟、朴壕亦曰: "亂朝廷, 乃其實也。" 用漑、繼孟曰: "亂朝廷, 非其情也。" 如是相持者, 久而未決。 光祖、瑞麟曰: "旣欲剪除士類, 則雖殺一士, 非亂朝廷而何?" 光祖又曰: "罪止於處死則可, 若至於凌遲, 則似過論之。 以亂朝廷, 而罪止於死, 則雖論以以快己忿, 亦可也。 且可蔽之曰: ‘被罪見廢, 常懷忿怨, 搆成虛語, 恐動同類, 將欲剪除士類, 以亂朝廷。’" 用漑等終依光祖所斷而判之, 只刪恐動同類四字。 繼孟曰: "友曾之罪, 止於杖一百, 放三千里之外, 使不生還則可也。 依李茁之罪而定之甚當。" 友曾供結案曰: "本月初二日, 往允禧家, 語曰: ‘金淨、朴祥等將欲剖朴元宗等棺, 斬屍後, 削靖國功臣。 若然則其功臣之類, 果能保存乎? 且頃者, 射矢于建春門及大內, 具載金淨等事, 而上不顧省, 三公亦不論啓。 今賢良、方正科, 若布列朝廷, 則在朝舊臣, 或斥爲敎授、訓導, 或漸放逐。 然則靖國功臣, 亦當除去。 吾等當先幾剪除。’" 友曾自以廢錮, 常懷忿怨, 將剪除士類以亂朝廷云。 傳于用漑等曰: "允禧所告羽翼已成之言, 不現推於友曾, 而射矢、匿名等事, 友曾亦言非巳所自爲, 亦不復現推。 今者臺官來言, 搜得友曾之家, 有詩句, 多有荒唐之詞, 末端又有不掛他眼之語, 又不書姓名, 請窮推。 予未知其詩, 友曾自製耶? 非耶? 此等事, 無奈窮推可乎?" 用漑等回啓曰: "羽翼已成之言, 友曾終始不服。 若窮推, 則慮或誣引常所疾怨之人。 射矢匿名書事, 推之無據。 友曾旣不知諺文,而其筆迹則上已親覽。 若不相似, 則直推友曾, 似未便。 若其詩句之語, 則作詩者, 爲慰謝之詞, 以慰所遺之人, 例也。 其末端所云毋掛他眼之語, 欲不以其拙作, 廣示他人, 乃世俗之常語也。 其簡又有乞墨之語, 恐非其自述, 而乃人之所遺。 大抵不可以文字間語而窮推也。" 傳曰: "可。" 用漑等原情揆法照律以啓曰: "友曾所言, 皆亂言也。 蓋輕妄之人, 發於言辭而已。 可論以《大典》亂言之律, 放濟州等絶島, 使不得生還也。 嫌其罪輕, 旁求他律而不得, 只於律文有姦黨條曰: ‘在朝官員, 交結朋黨, 紊亂朝政者, 斬; 奴妻子, 沒家財云。’ 雖可比律用之, 至於沒家財, 則亦似過重。 況非正律乎? 玆敢論以亂言之律耳。" 傳曰: "所照之律, 正合予意。 交結朋黨, 非正律也。" 用漑等皆有喜色而退。 光祖與瑞麟、壕, 無喜色而相謂曰: "友曾之罪, 止於死則當矣。 減死之論, 過於寬, 士林必歸罪於我輩耳。"
地名: 濟州 (全羅道, 牧)
年: 1520.0

○壬寅/御朝講。 侍講官任樞曰: "此言: ‘壽皇崩, 而光宗不執喪。’ 古今天下, 安有如此事乎? 父子之情, 萬古通義, 初不如是其薄也。 蓋其始也, 帝欲誅宦官, 而宦官等畏其見誅, 遂離間兩宮, 猜疑乃起, 又爲悍后所制, 大失子道。 大抵婦寺之術, 人鮮不陷, 而一陷其中, 遂害天性。" 上曰: "光宗之事, 至爲不美。 此雖婦寺讒間之罪, 人必先觀人主志趣而後爲之。 此固由於光宗之不仁也。" 正言崔克成曰: "近來災變疊出, 慶尙道地震, 全羅道花發, 甚可駭也。 此乃陰陽失序, 天道不時, 地道不寧而然也。 且於前日, 慶尙道海水盡赤, 魚鱉自死。 此從古所無之變也。 自上三時經筵, 其憂勤惕慮至矣, 而常且如此, 無乃刑獄濫滯, 民有冤抑而然耶? 若土木之役, 則固無慮矣, 意者近來風俗尤薄, 兄弟之間, 相爭寸利, 以興訟端, 戕害天倫者有之, 或昵愛婢妾, 踈棄正嫡, 以紊家道者有之, 召災致異, 恐由於此也。" 上曰: "此言當矣。 變不虛生, 當爲修省也。" 克成曰: "昔我太宗, 幸齊陵, 見禾稼盡黃, 顧謂左右曰: ‘民以食爲天, 而今若此, 百姓何食焉?’ 喟然流涕, 俄而雨下。 此乃以誠應之, 誠今日之所當取則也。" 上曰: "予見爭訟之事, 多起於兄弟之間, 父母所成文記, 謀欲毁之。 骨內之親, 何可如是耶? 如其年久者, 則該司勿爲聽理, 可也。" 持平金公藝曰: "寺社田屬公者, 使民幷耕, 民困力竭, 我私尙不能治。 況出餘力, 幷治山谷磽薄之田乎? 是以頗多陳荒, 而戶曹則以結數會計, 如三十石之田, 則歲收六十石, 六十石之田, 則歲收九十石。 守令不能充數, 徵之於民戶, 其弊甚矣。" 知事洪淑曰: "自乙亥年始定其數, 其所出之數, 豈能充其所定之數乎? 須令該司, 改爲磨鍊可也。" 領事南袞曰: "平安監司許硡所啓, 其道免稅事, 當各別施行。 明年天使當出來, 而今又築城, 民困甚矣, 不可不恤矣。" 上曰: "果此道之民, 今年築城, 明年又經天使之行。 宜別令免稅也。" 克成曰: "作紙之弊, 臣知民間疾苦而啓之也。 若徵作紙於守令, 則守令必不能自備, 乃徵歛於民, 民不堪而逃散, 則又侵一族及切隣。 以一人之故, 囚滯於獄, 流難失所者, 可勝計哉?" 上曰: "生民休戚, 係於守令。 固當擇差, 而遣御史, 亦禁遏不法之事也。 然其被捉者, 未必皆泛濫之人, 雖有賢能者, 或有錯事而見罷, 則徒有迎送之弊矣。 且旣付重任於監司, 而又遣御史, 似有相疑不信之道, 故不遣矣。 然遣御史, 豈可終廢哉? 當時時發遣, 使之知畏也。" 克成曰: "臣聞濟州之事, 至爲可慮。 厲疫大起, 人畜多死。 非徒此也, 年凶太甚, 死者相枕, 如旌義、大靜, 人戶皆空云。 別令措置可也。" 袞曰: "濟州之事, 朝廷晩聞, 今則不可救也。 臣等亦以爲慮, 將更聞其弊而欲啓耳。 聞其處之人, 以海産爲生利, 而進上數多, 故民不能支而逃散。 如進上之數, 蠲減可也。" 上曰: "濟州之所供, 已令蠲減矣。 但海外故民間之弊, 朝廷未易得聞也。" 特進官金鍚哲曰: "小臣前爲大靜縣監, 後爲濟州牧使, 故備諳其處之事。 其地乃石山戴土者也。 二三日不雨則過旱, 四五日連雨則過澇。 以此易致凶荒。 臣爲大靜縣監時, 人物至爲繁庶, 而後爲濟州牧使而見之, 則大靜人物空虛, 官奴婢不過十名。 臣爲巡行時, 無以支待, 皆以縣內百姓, 使執官役, 臣以爲不可而禁之矣。 今聞三邑皆爲空虛。 不可不預爲抄入人民而實之也。" 洪淑曰: "然則當依兩界, 而入民實之, 然恒居者尙且流離。 況新徙者乎? 抄入人民, 而不爲離散之策, 朝廷定之可也。 聞濟州之人, 來居黃海道者, 亦多有之。 當爲刷還。 若刷還而無其策, 則還則離散, 亦何益矣?" 袞曰: "兩界之民, 來居內地者, 皆爲全家徙邊, 此亦當如此也。" 克成曰: "民情, 大抵安土重遷。 雖出一日之地, 若將就於死地。 濟州之民來居內地者, 豈其情也? 以其無生生之利, 故不得不流離。 若令刷還而不爲調護, 則其何以自生乎?"
地名: 濟州 (全羅道, 牧)
年: 1521.0

○濟州牧使李耘馳啓曰: "本州死亡民戶公債之督, 及於族隣, 竝皆離散, 半爲丘墟, 請蠲減貢物。 頗多土産, 則已, 如首髢, 無處無之, 請移定他道。 牧場馬斃, 以皮貿穀, 備冬月別養之用, 近來革罷, 雪深無養, 多致故失, 請依前例。 年年貿民馬, 放養官場, 故數至萬匹, 今耗其半, 民馬亦價倍, 不喜官貿, 請以奴婢貢布, 加給貿買。 甲戌年大風爲災, 果木多枯, 其未納靑橘等及牛毛、奴婢身貢, 請幷蠲減, 奴婢移居陸地者, 請皆刷還, 其未還者, 令所在收貢。 祭用黑牛, 擇取民間, 久養于官, 或不中用, 虛費廩料。 且柑橘移種沿海各邑, 終不結實, 請竝停罷。 全鰒等物, 以貢布代納, 而全鰒旣減, 貢布請限年減半。 旌義牧子、漁戶公賤, 多逃散, 請刷還, 限安業復戶。 其邑夏秋陰霾, 難用角弓, 以貢物馬筋, 着諸木弓, 以備不虞。 大靜, 人物流亡殆盡, 請割本州今勿、岳里, 屬之。 且元居私賤, 以公賤換爲牧子。 校生識字者三、四人, 請權革訓導, 擇學長敎之。 竝革軍官, 而擇縣人有武才者, 帶率何如?" 啓下戶曹, 回啓曰: "流亡、物故人公債蠲減事, 請令開錄其人戶及所受穀數以啓後, 更議施行。 牛馬皮所貿穀, 則已令補軍資, 不可輕改, 請勿擧行。 且其未納靑橘等及牛毛, 則請依啓蠲減。 且沿海居奴婢身貢半減事, 請依所啓, 限二年半減。"
地名: 濟州 (全羅道, 牧)
年: 1523.0

○全羅道水軍節度鄭允謙馳啓曰: "前月二十四日申時, 南桃浦所掌草島有倭船一隻來泊。 臣整兵船十隻, 分左右隊, 率虞候、軍官等行約九十餘里, 南桃浦萬戶河洪領兵船五隻, 急到草島。 二十五日未時, 大墨島西邊倭船依泊, 臣追及, 相距百步許。 倭五十餘名, 或着甲、或着黑鎧, 或着鐵甲、或揮扇、或防牌、或遮板葉, 各揮長劍, 相與喧噪, 聲振船中。 五六人更迭出入, 以木弓, 或鐵簇箭, 多數發射, 或有逢箭者, 時無死傷。 臣自初, 神機箭, 銃筒箭, 無數交放, 長箭、片箭發射如雨, 倭賊一人, 身中十餘箭, 猶能運身。 臣等三面圍進力戰, 倭賊皆隱船中, 楫(擄)
                〔櫓〕
              機械, 委置不收, 只懸帆徐行。 臣多放火箭, 火熾船上, 灑水滅火者, 射中輒斃。 倭賊一人, 持短劍叫噪, 躍入吾船, 擧劍欲剌格人金仇丁, 卽揮臂奪劍, 則倭人還入其船。 鎭撫朴同射中其背, 入船卽斃。 臣令脂松作炬五十餘柄, 付火投之倭船, 又投草芚三百餘番, 柴木等物, 火焰燭天。 倭賊二十名躍出, 投水游行, 竝射獲。 又十六名中矢溺死, 船中逢矢燒死者甚多。 恐其船粧板下有隱伏者, 待船燒盡, 唯餘本板。 其日夜三更, 回軍發船所。 斬倭頭二十級、倭箭十四介、漆竹弓一、環刀四、長劍一、槍五、槍柄一、護項四、甲裳一、鹿皮赤古里一、沙乙甲之六、刀鞘一、班衣二、臂赤一等封裹上送。 且倭骨及兵刃必多積在, 令南桃浦萬戶河洪, 倭船本板, 連結浮來, 則河洪海中牽來時, 葛索自絶遺失云, 故河洪以不用意辭緣, 移報監司推考矣。" 傳曰: "鄭允謙所啓倭變, 與黃海道日時似近。 前者會寧浦及今黃海、全羅來犯倭人, 皆備槍劍、機械云, 此必欲使我許和之計也, 而當此之機, 允謙多數俘獲, 至爲嘉矣。 其所賞功, 則該曹自可磨鍊矣。 彼倭奴等聞其全船焚死, 則必生憤怨, 其於倭變寢息間, 令濟州往來船及江原嶺東黃海、忠淸、慶尙等道公私海採者, 一切禁戢。 亦令黃海道, 嚴措防備何如? 且諭允謙曰: ‘卿之功勞, 甚爲美矣。 但不以勝戰, 怠弛其心可也。’ 云則何如? 助防將金鐵壽初雖爲黃海道, 而抄定, 然衝東擊西, 變起無常, 隨其有事變之地發遣, 無乃可乎? 卽遣史官收議于三公。" 南袞等議: "伏見鄭允謙捷報, 庚午年以後, 絶無此事, 足以雪去年會寧浦之恥矣。 賞功之典, 速令該曹, 磨鍊施行爲便。 下諭諸道, 申嚴防備, 竝禁海採。 助防將隨變起送等事, 上敎允當。 但海邊之民, 率皆以海採資生。 倭變未急, 而先自禁止, 則貧民無所聊賴, 而弊亦不貲。 姑待黃海道
              倭變眞僞, 更審馳啓後, 下諭何如?" 傳曰: "可。"

○辛丑/南袞以日本國王使臣押宴官, 詣闕, 傳曰: "昨因鄭允謙狀啓, 收議時, 有不及議者。 倭奴備槍劍、器械, 年前竊發於會寧浦, 今年又作耗於黃海、全羅等處。 若此者, 必欲遂其所欲而然也。 今日日本使臣宴享後, 鄭允謙封進倭頭及槍劍、衣服等物示之曰: ‘交隣, 以信可也。 今方使臣等出來時, 變作如此, 未知何意而然也。’ 云則何如? 且黃海道生擒倭人, 亦示日本使臣何如?" 袞回啓曰: "上敎至當。 邊將適於此機, 多斬賊首, 甚爲快矣。 臣意, 前者, 濟州往來商船, 倭人等要於楸子島致害者, 非一二。 今此允謙所獲, 恐是其人, 而今持狀啓來者, 乃搜討時隨從鎭撫, 有知識武才者。 問之則 ‘倭船之大, 大於我國大猛船, 畫爲龍文之彩, 板隙塗以石灰, 異於前日楸子島竊發之船。’ 云。 此必去年犯會寧浦之類, 今當示于使臣, 使知其事。 然使臣則人物雅淡者, 雖因對馬島主之請, 而上來, 不可示之。 但盛重前年出來時, 自多其功, 多發倨慢之言。 今之上來, 亦必如前有不恭之事, 當其發說也, 示以斬首及雜物曰: ‘汝雖云然, 汝黨犯我邊境如此, 將若之何?’ 云則彼亦無所言, 而我國亦可示威矣。 凡此劫和之計, 皆出於盛重。 且黃海道
              倭變事, 觀察使馳啓後, 更無所報, 不知實倭奴也。 果是倭賊, 則亦當示之。" 傳曰: "今日卿適詣闕, 故議之。 今聞所啓之意, 至當。 但今日使臣, 若請盛重上來之事, 堅以約條外事, 不可輕許之意, 昨已議定。 然不得已許之, 則不必累日持久。 一二度拒之後, 許之何如? 黃海
              倭變事, 果不知實否, 其狀啓今明間必至, 來後處置爲當。"
地名: 濟州 (全羅道, 牧)
年: 1524.0

○癸巳/御朝講。 上曰。 "此言農桑根本也。 務農事, 曾已諭之, 而守令視爲尋常, 不加勸課, 上下當知農桑之爲根本。" 領事鄭光弼曰: "上敎至當。 農桑實是本業, 故周公以此爲治之本, 而眞西山又抄於《大學衍義》, 此固王業之大事也。 然須知我國病根所在然後, 乃可也。 夫農桑者, 民之生業, 而民不勤力, 甚不可也。 世宗朝以田結, 量定稅額, 其數頗多。 以今田畝所收觀之, 世宗乃厲民之主也。 所以多其稅額者, 以其時人盡力農事, 而所收者多故也。 凡農夫於四節, 宜無休息之時, 而畿甸之民, 則方夏月, 捨其耕耘, 只刈馬芻于京中, 而謀食焉。 其同生, 若有一人爲書吏等任, 則輒自謂我家已成門閥, 羞爲農事, 只令其傭人耕穫, 己則游手而食, 環京列邑之民, 皆入京師逐末, 而其田土, 則或賣或借人竝耕如是, 而其守令不務刷還, 已失本業, 何能生生乎? 前朝則兵革頻興, 民不暇農, 而猶且足食者, 以其力農也。 祖宗朝於觀察使職銜, 有勸農之號, 是以農爲本也, 今則皆忘其本意, 請於觀察之行, 諭以務農之意, 而嚴其黜陟何如? 且京畿之民, 入京中逐末者, 令刷還而定苦役, 使知國家重農之意可也。" 知事張順孫曰: "臣聞, 文宗朝田一結收稅, 至三十斗, 以務農故也。 自今觀之, 一結所收, 安可如是其多乎? 今於外方, 又有場市之弊, 民皆投此買賣, 而盜賊之物, 亦多賣之。 民皆如是游食, 故田野陳荒矣。" 大司憲洪彦弼曰: "近來, 災變迭見, 故昨日訪問于大臣, 然無奈人事甚失, 故上天, 如是丁寧示戒歟? 災變固不可知其由何事而生, 但當廣納群言, 以見物情。 且近來, 贓汚之禁不嚴, 士大夫無廉恥之節, 犯之者, 雖或抵罪, 而貪汚之事, 相繼而出, 誠可痛也。" 司諫鄭應麟曰: "六道入居抄發事, 廟算已定, 今不可更議。 但前時勒令入居, 雖使巡察使, 從容抄發, 猶致騷擾。 況今則六道入居, 一時竝抄, 士、庶、鄕吏、私奴, 無不抄之, 倉卒摘發, 恐有失實也。" 特進官成雲曰: "如武斷鄕曲者, 在鄕作弊, 固可罪也。 但節目中, 元惡鄕吏入居事, 已有著法, 人得以知之, 其餘皆新立之條, 民不得以知之。 夫法者, 當預使民知避, 而不犯可也, 知而故犯者, 不可不罪也。 今則新立法條, 而卽抄其所犯者, 甚爲不可。" 特進官方有寧曰: "人心不安, 徐徐抄之可也。 作罪者, 亦必有之矣, 御史倉卒抄發, 則必至騷擾。 令觀察使, 察其事之可否, 可抄者抄之, 而勿使人心搖動可也。" 光弼曰: "若欲實邊, 則依祖宗朝舊事, 爲勒令入居可也, 如今節目所犯者, 不可盡抄也。" 上曰: "令觀察使從容抄之何如? 御史於倉卒之頃, 豈得其實也?" 彦弼曰: "濟州三邑, 國家旣遣御史摘奸, 而其軍器不堅利, 軍卒多闕, 故不得已請罷矣。" 上曰: "濟州三邑, 與海內有異, 而且往來有弊。 雖令推之, 亦可懲也。" 彦弼、應麟等論前事, 命遞鄭源, 餘不允。
地名: 濟州 (全羅道, 牧)
年: 1525.0

○三公議: "濟州牧使金欽祖上疏言, 旌義、大靜等邑移設事, 與親見形勢者議之, 旌義之距牛島; 大靜之距加乙波知島, 皆不遠。 其初設邑, 必近兩島者, 欲爲相保也。 今者, 大靜欲移於把古山下, 距古縣纔五里, 輸運材瓦便易, 而其中有泉, 移之固當若旌義則不然, 欲移于靈川館, 去古縣五十餘里, 運輸不無其弊, 而亦不得保牛鳥。 且距濟州四息程也, 萬一有變, 則不得相援也。 況一時竝移, 弊必不貲。 今移大靜、旌義, 則待後日京朝官往來時, 令審察民情、形勢然後, 移之似當矣。 倉庫蓋瓦事, 與該曹議之。 不收數年奴婢身貢, 燔瓦蓋覆似當。 點馬事, 馬政重大, 海外絶島, 時遣京官省察, 極爲便益, 不可不遣。 且大靜倉庫蓋瓦事, 必知首尾然後, 乃可竣事。 金欽祖箇滿臨近, 此間勿遞何如?" 傳曰: "大臣之議甚當。 但或令卽移; 或待京官更審似異。 大抵移邑, 不必汲汲, 俱竢後日京官審往, 移之何如? 欽祖箇滿, 則豈可不遞? 近者, 兩界主將, 箇滿不遞, 方有邊釁故也。 此則更議以啓。 蓋瓦事, 移鎭後猶可爲也。 點馬事, 甚當。"